S-971/2006

Mál þetta, sem dómtekið var 1. júní sl., er höfðað með ákæru sýslumannsins í Keflavík 2. ágúst 2006 gegn E-kk-þgf K-kk-þgf E-kk-þgf, kt. 000000-0000, Garðhúsum 52, Reykjavík fyrir ölvunarakstur og fleiri umferðarlagabrot með því að hafa, laugardaginn 27. maí 2006, ekið bifreiðinni YV-888 undir áhrifum áfengis og án ökuréttar austur Reykjanesbraut við Hvassahraun, með allt að 108 km hraða á klst., þegar tekið hefur verið tillit til vikmarka sem í þessu tilfelli voru 4 km á klst., en þar er hámarkshraði 90 km á klst. Niðurstaða alkóhólrannsóknar var 0,54‰.

Telur ákæruvaldið þetta varða við 2. mgr. 37. gr., 1. mgr. 48. gr. og 1. mgr. sbr. 2. mgr. 45. gr. umferðarlaga nr. 50/1987.

Þess er krafist að ákærði verði dæmdur til refsingar sbr. 100. gr. umferðarlaga, sbr. lög nr. 57/1997 og sviptingar ökuréttar sbr. 1. mgr. 101. og 102. gr. sömu laga.

Ákærði krefst aðallega sýknu og til vara vægustu refsingar. Málsvarnarlauna er krafist úr ríkissjóði.

I.

Laugardaginn 27. maí 2006 var lögreglan í Hafnarfirði við hraðamælingar á Reykjanesbraut við Straum. Kl. 15:41 veittu þeir athygli bifreið ákærða YV-888 sem sýnilega var ekið nokkuð greitt austur Reykjanesbraut. Hraði bifreiðarinnar mældist 112 km/klst og var sá hraði læstur inn á skjá ratsjárinnar. Bifreið ákærða var stöðvuð og haft tal af ákærða. Segir í skýrslu lögreglu að áfengislykt hafi lagt frá vitum ákærða og hann því beðinn um að láta í té öndunarpróf sem sýnt hafi 0,80‰. Í framhaldi af því hafi ákærði verið fluttur á lögreglustöð þar sem honum hafi verið tekið blóðsýni til alkóhólákvörðunar. Í varðstjóraskýrslu er haft eftir ákærða að hann hafi drukkið einn bjór í hádeginu og hálfan bjór undir akstri.

Í niðurstöðu alkóhólákvörðunar frá 30. maí 2006 segir að fyrri mæling hafi sýnt magn alkóhóls í blóðsýni 0,61‰ en seinni mæling 0,60‰. Meðaltalið sé því 0,60‰ og reiknað frávik 0,06‰. Endanleg niðurstaða sé því 0,54‰.

Við þingfestingu málsins 16. febrúar 2007 viðurkenndi ákærði að hafa ekið bifreiðinni YV-888 í umrætt sinn án ökuréttar austur Reykjanesbraut á allt að 108 km hraða á klst. Hann neitaði hins vegar sök varðandi ölvunarakstur og óskaði eftir frekari rannsókn á blóðsýni. Taldi hann niðurstöðu alkóhólrannsóknarinnar sýna of mikið magn alkóhóls í blóði og óskaði eftir nýrri rannsókn og endurmati á blóðsýni.

Mæling var gerð að nýju 28. febrúar 2007 og sýndi sú mæling annars vegar 0,56‰ og hins vegar 0,57‰, reiknað frávik 0,06‰ og endanleg niðurstaða 0,50‰.

Fyrir dóminn komu K-kvk-nf M-kvk-nf og E-kvk-nf S-kvk-nf lyfjafræðingar, báðar starfsmenn Rannsóknastofu í lyfja- og eiturefnafræði. Þær önnuðust rannsókn á blóðsýni því sem ákærða var tekið. Sá K-kvk-nf um fyrri rannsóknina en E-kvk-nf um þá seinni. Þær sögðu að í blóðsýnisglösum væri ætíð rými fyrir ofan blóðyfirborðið þannig að eitthvað gufaði upp af etanóli í hvert sinn sem glas væri opnað. Þetta skýrði þann mun sem væri á fyrri og seinni rannsókn en einnig væri skýringin sú að níu mánuðir hafi liðið milli rannsókna. Geymsluþolsrannsóknir sýni að blóðsýni geymist í allt að tólf mánuði í ísskáp miðað við að það sé ekki opnað. Á þeim tíma rýrni alkóhólmagn um 10%. Alkóhólmagn í blóðsýni því er ákærða hafi verið tekið hafi rýrnað um 6 til 7% sem sé því innan þessara marka. Það var því mat vitnanna að seinni mæling á blóðsýni ákærða staðfesti að sú fyrri hafi verið rétt.

II.

Ákærði hefur játað sök varðandi of hraðan akstur 27. maí 2006 og hafa þá ekið án þess að hafa endurnýjað ökuréttindi sín. Hann telur hins vegar ákæru ekki rétta þar sem honum er einnig gefið að sök að hafa ekið undir áhrifum áfengis í umrætt sinn. Varnir ákærða byggjast á því að miða eigi við seinni rannsókn á blóðsýninu og sé það gert verði niðurstaðan sú, að teknu tilliti til frávika, sbr. dóm Hæstaréttar 4. mars 1999 í máli nr. 437/1998, að alkóhólmagn í blóði ákærða hafi verið undir þeim mörkum sem 2. mgr. 45. gr. umferðarlaga tiltekur.

Hér að framan er rakinn framburður vitnanna K-kvk-ef M-kvk-ef og E-kvk-ef S-kvk-ef lyfjafræðinga, sem eru báðar starfsmenn Rannsóknastofu í lyfja- og eiturefnafræði. Er það mat þeirra að ekkert bendi til að fyrri rannsókn á blóðsýni ákærða sé röng og hafi sú seinni staðfest það. Þegar þetta er virt, og einnig það að ákærði hefur viðurkennt að hafa drukkið einn bjór í hádeginu umræddan dag og að hafa drukkið um hálfan bjór undir stýri, þykir fram komin sönnun fyrir sekt ákærða. Brot hans, sem varða við 2. mgr. 37. gr., 1. mgr. 48. gr. og 1. mgr., sbr. 2. mgr. 45. gr. umferðarlaga nr. 50/1987, eru rétt færð til refsiákvæða í ákæru eins og henni var breytt undir rekstri málsins.

Sakaferill ákærða er þannig að hann undirgekkst sekt 15. febrúar 2005 hjá sýslumanninum í Kópavogi fyrir brot gegn 1. sbr. 2. mgr. 45. og 48. gr. umferðarlaga. Hann var þá sviptur ökuleyfi í sex mánuði frá 15. febrúar 2005 að telja.

Refsing ákærða nú þykir hæfilega ákveðin sekt í ríkissjóð að fjárhæð 180.000 krónur sem greiðist innan fjögurra vikna frá dómsbirtingu að telja en ella sæti ákærði fangelsi í 14 daga. Samkvæmt 1. mgr. 101. gr. og 102. gr. umferðarlaga, sbr. 8. gr. laga nr. 84/2004 verður ákærði sviptur ökuleyfi í tvö ár frá dómsbirtingu að telja.

Ákærði greiði allan kostnað sakarinnar sem er 32.279 krónur vegna rannsóknar málsins og 60.000 krónur að meðtöldum virðisaukaskatti í málsvarnarlaun til skipaðs verjanda, K-kk-ef S-kk-ef hrl., eða samtals 95.279 krónur.

G-kk-nf A-kk-nf héraðsdómari kveður upp dóm þennan.

DÓMSORÐ:

Ákærði, E-kk-nf K-kk-nf E-kk-nf, greiði 180.000 krónur í sekt til ríkissjóðs innan fjögurra vikna frá dómsbirtingu að telja en sæti ella fangelsi í 14 daga.

Ákærði er sviptur ökuleyfi í tvö ár frá dómsbirtingu að telja.

Ákærði greiði allan kostnað sakarinnar, 95.279 krónur, þar af málsvarnarlaun skipaðs verjanda síns, K-kk-ef S-kk-ef hrl., 60.000 krónur.

G-kk-nf A-kk-nf